La nivel european, există două tratamente antivirale orale de nouă generație care au demonstrat eficacitate față de infectarea cu SARS-CoV-2: molnupiravir (denumire comercială Lagevrio) și PF-07321332 (nirmatrelvir) / ritonavir (denumire comercială Paxlovid). Datele arată o scădere a numărului de spitalizări de la 30-40% în cazul molnupiravir, până la peste 80% în cazul Paxlovid.
Comisia Europeană a autorizat condiționat Paxlovid pe 28 ianuarie 2022. Molnupiravir se află încă în curs de aprobare la nivelul UE (este aprobat în UK și SUA), însă Agenția Europeană a Medicamentului a emis încă din luna noiembrie 2021 recomandări de utilizare pentru acest antiviral, pentru statele membre care decid utilizarea lui înainte de aprobarea oficială.